text: Iglesias i Domènech acusen JuntsxCat de plagiar els seus cartells de campanya | Catalunya | EL PAÍS Catalunya
  Iglesias i Domènech acusen JuntsxCat de plagiar els seus cartells de campanya
  La candidatura de Carles Puigdemont assegura que no havien vist els cartells dels comuns
  Barcelona 28 NOV 2017 - 16:52	CET
  Imatge compartida per Xavier Domènech a Twitter.
  El secretari general de Podem, Pablo Iglesias, i el candidat de Catalunya en Comú-Podem a les eleccions del 21 de desembre, Xavier Domènech, han acusat Junts per Catalunya de plagiar la gràfica i l'estil dels seus cartells de campanya. Els cartells dels comuns segueixen l'estil gràfic, la tipografia i els colors de campanyes anteriors —com la d'En Comú Podem a les eleccions generals— i els que ara presenten el candidat de JuntsxCat, Carles Puigdemont, també s'hi assemblen.
  En declaracions als periodistes, Domènech ha criticat que és "la mostra més clara que quan no queden idees has d'agafar les dels altres". "Tu no et pots postular com la gran solució per a Catalunya quan no ets capaç ni de fer un cartell propi", ha ironitzat i més tard, des del seu compte de Twitter, ha instat JuntsxCat a copiar-los en altres qüestions, com la lluita contra la corrupció, per l'habitatge, pel medi ambient, per les polítiques antiretallades i pel seu programa d'educació i salut públiques.
  Iglesias ha retuitejat el missatge de Domènech que compara els cartells de l'equip de Puigdemont amb els de Catalunya en Comú-Podem --tant d'aquesta campanya, com els del 2016-- i ha transmès des del seu compte: "Sempre és millor l'original que la còpia, parlant sobretot de polítiques", ha escrit i, com Domènech, ha adjuntat l'etiqueta #Copieunos.
  El secretari d'organització de la formació morada, Pablo Echenique, ha explicat: "Em passen aquesta comparació més detallada i el plagi nivell morro-de-formigó-armat ja canta per buleries", i introdueix l'etiqueta #JuntsPelPlagi.
  Junts per Catalunya nega el plagi
  Tots dos cartells s'han presentat avui al matí i, quan li han preguntat per la semblança en l'estil gràfic dels cartells de les dues formacions, el responsable d'imatge de la campanya de JuntsxCat, Ramon Maria Piqué, ha dit que no sabia com eren els cartells dels comuns.
  En declaracions als periodistes, Piqué ha dit que no els havien vist, que no coneixien els cartells de Catalunya en Comú-Podem i que les preguntes dels periodistes eren la primera notícia que tenien sobre aquesta similitud.